DA Den Europæiske Unions Tidende CE 88/45

(2004/C 88 E/0047)

SKRIFTLIG FORESPØRGSEL E-1833/03

af Anna Karamanou (PSE) til Kommissionen

(2. juni 2003)

Om: Irak — stor fare for civilbefolkningen på grund af de efterladte miner og plyndringerne

Ifølge oplysninger fra Human Rights Watch er antallet af ofre blandt civilbefolkningen efter afslutningen af krigen i Irak for nylig vokset drastisk i forhold til antallet af ofre under selve krigen. Dette skyldes først og fremmest den store mængde af ueksploderet ammunition — landminer, håndgranater og andre eksplosive anordninger — som befinder sig i beboede områder. Dette fænomen skyldes hovedsagelig det pludselige sammenbrud af den irakiske hærs kontrol- og kommandostrukturer, som har bevirket, at soldater er stukket af og har efterladt deres udstyr. Mange af ofrene er børn, der kommer alvorligt til skade under leg med sprængstofferne. Samtidig fortsætter plyndringerne og snigskytternes aktiviteter; sidstnævnte formodes at være medlemmer af Bath-partiet, der prøver at destabilisere landet med det resultat, at mange uskyldige borgere kommer til skade eller omkommer, og talløse vigtige dokumenter tilhørende Iraks offentlige administration ødelægges. Ifølge Amnesty International er britiske soldater indblandet i masseødelæggelsen af elektricitetsselskabets dokumenter i Basra.

Samtidig ignorerer de amerikanske styrker, der kontrollerer Irak, appellerne om fjernelse af minerne og om en forøgelse af antallet af patruljer. Også de internationale organisationers appeller om at få indført i det mindste en form for politiovervågning ignoreres.

Hvilke foranstaltninger agter Kommissionen at træffe for at sikre, at besættelses- og overvågningsstyrkerne i Irak overholder de internationale konventioner og beskytter de irakiske borgere imod de ovennævnte farer, der ikke alene truer deres sundhed og liv men også deres stats organisation?

Svar afgivet på Kommissionens vegne af Christopher Patten

(16. juli 2003)

Kommissionen deler det ærede medlems bekymring over sikkerhedssituationen i Irak og over de fortsatte plyndringer og angreb fra kriminelle elementer eller resterne af Baathpartiet. Den aktuelle situation risikerer at kompromittere bestræbelserne på at stabilisere landet og forhindre de humanitære hjælpearbejdere i at bringe den nødvendige hjælp ud til befolkningen.

Kommissionen håber, at de koalitionsstyrker, der i øjeblikket repræsenterer myndigheden i Irak, vil tage de nødvendige skridt til at garantere sikkerheden og beskytte civilbefolkningen mod alle former for trusler. Det Europæiske Råd understregede i den forbindelse i konklusionerne fra sit møde i Thessaloniki, at civilbefolkningens sikkerhed må garanteres som en uomgængelig betingelse for en bæredygtig gen-opbyggelse af landet.

Kommissionen er også opmærksom på problemet med de ulykker, der dagligt opstår som følge af ueksploderet ammunition, der er blevet efterladt i terrænet efter konflikten, og har med henblik herpå for nylig vedtaget at yde et finansielt bidrag på 10 mio. EUR til støtte for minerydningsaktiviteter, der iværksættes af internationale ngo'er og koordineres af UNMAS. Finansieringsafgørelsen skal gøre det muligt at indsamle og udbrede oplysninger om, hvor der er sandsynlighed for at finde høje koncentrationer af ueksploderede landminer og bomber, udvikle lokal kapacitet ved hjælp af formelle uddannelseskurser og øge befolkningens bevidsthed ved oplysning om minefaren.